FI Euroopan unionin virallinen lehti L 70/47

KOMISSION PÄÄTÖS,

annettu 16 päivänä maaliskuuta 2011,

Triticum aestivum -lajin tiettyjen sellaisten siementen tilapäisestä kaupan pitämisestä, jotka eivät täytä neuvoston direktiivin 66/402/ETY vaatimuksia

(tiedoksiannettu numerolla K(2011) 1634)

(ETA:n kannalta merkityksellinen teksti)

(2011/164/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon viljakasvien siementen pitämisestä kaupan 14 päivänä kesäkuuta 1966 annetun neuvoston direktiivin 66/402/ETY (1) ja erityisesti sen 17 artiklan 1 kohdan,

sekä katsoo seuraavaa:

(1) Alankomaissa ei ole saatavilla sen tarpeisiin nähden riittävästi kansallisiin ympäristöoloihin soveltuvia ”varmennettujen siementen” luokkaan kuuluvia kevätvehnän (Triticum aestivum) lajikkeiden Baldus, Granny, KWS Aurum, Lavett, Minaret, Pasteur, Taifun, Thasos, Trappe, Tybalt ja Zirrus siemeniä, jotka täyttävät direktiivin 66/402/ETY vaatimukset viljelystarkastusten osalta.

(2) Kyseisten siementen kysyntää ei ole mahdollista kattaa muista jäsenvaltioista tai kolmansista maista tuotavilla siemenillä, jotka täyttävät kaikki direktiivissä 66/402/ETY säädetyt vaatimukset.

(3) Tämän vuoksi Alankomaille olisi annettava lupa sallia varmennettuihin siemeniin sovellettavia vaatimuksia väljemmät vaatimukset täyttävien, kyseisten lajikkeiden siementen kaupan pitäminen 30 päivään huhtikuuta 2011 asti ja siten, että niiden määrä on enintään 330 tonnia.

(4) Lisäksi muille jäsenvaltioille, jotka voivat toimittaa Alankomaille joko jäsenvaltiossa tai kolmannessa maassa korjattuja kyseisten lajikkeiden siemeniä, olisi annettava lupa sallia tällaisten siementen kaupan pitäminen.

(5) Alankomaiden olisi toimittava koordinoijina ja varmistettava, että tämän päätöksen nojalla sallittujen siementen kokonaismäärä ei ylitä tässä päätöksessä vahvistettua enimmäismäärää.

(6) Tässä päätöksessä säädetyt toimenpiteet ovat maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

1. Sallitaan pidettäväksi kaupan unionissa ”varmennettujen siementen” luokkaan kuuluvia kevätvehnän (Triticum aestivum) lajikkeiden Baldus, Granny, KWS Aurum, Lavett, Minaret, Pasteur, Taifun, Thasos, Trappe, Tybalt ja Zirrus siemeniä, jotka eivät täytä direktiivin 66/402/ETY liitteessä I olevan 7 kohdan vaatimuksia viljelystarkastusten osalta.

Lupa myönnetään enintään 330 tonnin kokonaismäärälle ja 30 päivänä huhtikuuta 2011 päättyvälle ajalle.

2. Virallisen etiketin on oltava direktiivin 66/402/ETY merkintävaatimusten mukainen, ja siinä on ilmoitettava, että siemenet eivät täytä kyseisen direktiivin liitteessä I olevan 7 kohdan vaatimuksia viljelystarkastusten osalta.

2 artikla

1. Toimittajan, joka haluaa saattaa 1 artiklassa tarkoitettuja siemeniä markkinoille, on osoitettava lupahakemus sille jäsenvaltiolle, johon kyseinen toimittaja on sijoittautunut tai jossa se harjoittaa tuontia. Hakemuksessa on ilmoitettava siemenmäärä, jonka toimittaja haluaa saattaa markkinoille.

2. Asianomaisen jäsenvaltion on annettava toimittajalle 1 artiklan mukaisesti lupa saattaa siemenet markkinoille, paitsi jos

a) sillä on riittävä syy epäillä, ettei toimittaja pysty saattamaan markkinoille sitä määrää siemeniä, jota varten se on hakenut lupaa, tai

b) 3 artiklan kolmannessa alakohdassa tarkoitetun koordinoivan jäsenvaltion toimittamat tiedot huomioon ottaen luvan myöntäminen johtaisi siihen, että 1 artiklan 1 kohdassa tarkoitettu siementen suurin sallittu kokonaismäärä ylittyy.

Edellä olevan b alakohdan osalta on otettava huomioon, että jos suurimman sallitun kokonaismäärän puitteissa voitaisiin antaa lupa vain osalle hakemuksen mukaisesta määrästä, asianomainen jäsenvaltio voi antaa toimittajalle luvan kyseisen pienemmän siemenmäärän markkinoille saattamiseen.

3 artikla

Jäsenvaltioiden on annettava toisilleen tämän päätöksen soveltamiseksi tarvittavaa hallinnollista apua.

Alankomaat toimii koordinoivana jäsenvaltiona sen varmistamiseksi, että jäsenvaltioiden tämän päätöksen nojalla unionissa kaupan pidettäväksi sallima siemenmäärä ei ylitä 1 artiklan 1 kohdassa tarkoitettua siementen suurinta sallittua kokonaismäärää.

Kun jäsenvaltio saa 2 artiklan mukaisen lupahakemuksen, sen on välittömästi ilmoitettava koordinoivalle jäsenvaltiolle määrä, jota hakemus koskee. Koordinoivan jäsenvaltion on välittömästi ilmoitettava kyseiselle jäsenvaltiolle, ylittyisikö enimmäismäärä, jos lupa myönnettäisiin.

4 artikla

Jäsenvaltioiden on ilmoitettava viipymättä komissiolle ja muille jäsenvaltioille määrät, joiden osalta ne ovat myöntäneet kaupan pitämistä koskevan luvan tämän päätöksen mukaisesti.

5 artikla

Tämä päätös on voimassa 30 päivään huhtikuuta 2011.

6 artikla

Tämä päätös on osoitettu kaikille jäsenvaltioille.

Tehty Brysselissä 16 päivänä maaliskuuta 2011. Komission puolesta John DALLI Komission jäsen

(1) EYVL 125, 11.7.1966, s. 2309/66.